b'\n_START_ARTICLE_\nStrukt\xc5\xabrinis funkcionalizmas\n_START_PARAGRAPH_\nStrukt\xc5\xabrinis funkcionalizmas arba tiesiog funkcionalizmas\xc2\xa0\xe2\x80\x93 socialini\xc5\xb3 moksl\xc5\xb3 kryptis, kurios pagrind\xc4\x85 sudaro socialini\xc5\xb3 darini\xc5\xb3 (daugiausia socialini\xc5\xb3 institut\xc5\xb3) sandaros ir funkcij\xc5\xb3 analiz\xc4\x97. Teigiama, kad visuomen\xc4\x97s socialin\xc4\x97s sistemos pusiausvyr\xc4\x85 ir tvark\xc4\x85 gali garantuoti tik vis\xc5\xb3 \xc5\xa1ios sistemos element\xc5\xb3 ir mechanizm\xc5\xb3 (posistemi\xc5\xb3) tarpusavio s\xc4\x85veika sutarimo (konsensuso) principu._NEWLINE_Pamatus funkcionalizmo teorijai pad\xc4\x97jo Ogiusto Komto pozityvizmo id\xc4\x97jos. Toliau \xc5\xa1i\xc4\x85 krypt\xc4\xaf pl\xc4\x97tojo socialinis darvinistas Herbertas Spenseris. Strukt\xc5\xabrinio funkcionalizmo principus XX a. viduryje susistemino amerikie\xc4\x8di\xc5\xb3 sociologas Talkotas Parsonsas, kuris teig\xc4\x97, kad visos veikian\xc4\x8dios sistemos, jei joms pavyksta i\xc5\xa1gyventi, turi atitikti 4 pagrindinius reikalavimus: jos turi gauti i\xc5\xa1 aplinkos atsarg\xc5\xb3 ir jas paskirstyti savo viduje (adaptacija), nustatyti prioritetus ir j\xc5\xb3 eili\xc5\xa1kum\xc4\x85 (tikslo siekimas), sistemos viduje santykiai turi b\xc5\xabti koordinuojami ir reguliuojami (integracijos mechanizmo k\xc5\xabrimas), turi egzistuoti sistem\xc4\x85 sudaran\xc4\x8di\xc5\xb3 asmen\xc5\xb3 motyvacijos rengimo metodika, kuri j\xc5\xb3 veikl\xc4\x85 suderint\xc5\xb3 su sistemos tikslais (vertybini\xc5\xb3 standart\xc5\xb3 palaikymo mechanizmo k\xc5\xabrimas). Sistemin\xc4\x97je hierarchijoje jis i\xc5\xa1skyr\xc4\x97 vadinam\xc4\x85j\xc4\x85 gyv\xc4\x85j\xc4\x85 sistem\xc4\x85, kuri\xc4\x85 sudaro fizin\xc4\x97 chemin\xc4\x97 (atlieka adaptacijos neorganin\xc4\x97je aplinkoje funkcij\xc4\x85), organin\xc4\x97 (atlieka tiksl\xc5\xb3 siekimo funkcij\xc4\x85), transcendentin\xc4\x97 (apima egzistavimo transcendentines s\xc4\x85lygas, atlieka vertybi\xc5\xb3 standart\xc5\xb3 palaikymo ir \xc4\xaftampos pa\xc5\xa1alinimo funkcij\xc4\x85), veiksmo (atlieka integracijos funkcij\xc4\x85) sistemos._NEWLINE_Kiti strukt\xc5\xabrinio funkcionalizmo svarbiausi atstovai\xc2\xa0\xe2\x80\x93 Kingslis Deivisas, Vilbertas Muras, Robertas K. Mertonas, Gabielis Almondas, Bingamas Pauelas.\n_START_SECTION_\nAntropologija\n_START_PARAGRAPH_\nSocialin\xc4\x97je ir kult\xc5\xabrin\xc4\x97je antropologijoje funkcionalizmas i\xc5\xa1pl\xc4\x97totas XX a. pr. Bronislavo Malinovskio. Tai daugiausia brit\xc5\xb3 antropolog\xc5\xb3 kryptis. Funkcionalizmo atstovai teigia, kad socialiniai institutai, socialin\xc4\x97s organizacijos formos, taip pat ir kult\xc5\xabros rei\xc5\xa1kiniai turi savo aktuali\xc4\x85j\xc4\x85, konkre\xc4\x8dioje visuomen\xc4\x97je (\xc4\x8dia ir dabar) atsiradusi\xc4\x85 paskirt\xc4\xaf, kuri yra j\xc5\xb3 gyvavimo pagrindas. Kitaip nei evoliucionizmo atstovai, atsiriboja nuo istorini\xc5\xb3 rekonstrukcij\xc5\xb3, pabr\xc4\x97\xc5\xbeia dabarties etnografinio tyrimo metodologin\xc4\x99 reik\xc5\xa1m\xc4\x99. Malinovskis atstovavo psichologin\xc4\xaf funkcionalizm\xc4\x85: jis teig\xc4\x97 kad \xc5\xbemogaus k\xc5\xabno, tai yra biopsichologiniai, arba pirminiai, poreikiai sukuria socialinius, arba antrinius, poreikius. Konkreti visuomen\xc4\x97 antriniams poreikiams tenkinti kuria socialinius institutus, kult\xc5\xabros priemones, \xc4\xafrankius. Kiekviena kult\xc5\xabra yra integruotas vienetas, nelink\xc4\x99s kisti laike ir erdv\xc4\x97je, tod\xc4\x97l bet kurio papro\xc4\x8dio kilm\xc4\x99 galima nustatyti i\xc5\xa1 dabartin\xc4\x97s jo paskirties._NEWLINE_Gryn\xc4\x85j\xc4\xaf strukt\xc5\xabrin\xc4\xaf funkcionalizm\xc4\x85 antropologijoje atstovauja Alfredas Redklifas-Braunas ir jo pasek\xc4\x97jai. Pasak Brauno, kiekviena socialin\xc4\x97 sistema yra funkci\xc5\xa1kai integruota tarsi organizmas, kurio sandaros pastovum\xc4\x85 lemia vis\xc5\xb3 element\xc5\xb3 darni veikla bendram labui, tod\xc4\x97l kiekviena visuomen\xc4\x97 turi siekti socialin\xc4\x97s veiklos vienyb\xc4\x97s._NEWLINE_Funkcionalizmo atstovai pirmieji pavartojo bei pl\xc4\x97tojo socialinio proceso (sinchroni\xc5\xa1ka reguliari\xc5\xb3 pasikartojim\xc5\xb3 visuma), socialin\xc4\x97s funkcijos (kiekvieno socialinio vieneto paskirtis yra jo kaip elemento \xc4\xafna\xc5\xa1as \xc4\xaf vis\xc4\x85 socialin\xc4\x99 sistem\xc4\x85), socialin\xc4\x97s strukt\xc5\xabros (organizuota sandara, kurios dalys\xc2\xa0\xe2\x80\x93 asmenys, dalyvaujantys socialiniuose santykiuose,\xc2\xa0\xe2\x80\x93 turi socialin\xc4\xaf status\xc4\x85 ir yra kontroliuojamos visuomen\xc4\x97s norm\xc5\xb3 bei taisykli\xc5\xb3) kategorijas. Funkcionalizmo atstovai (ypa\xc4\x8d B. Malinovskis) suk\xc5\xabr\xc4\x97 ir pagrind\xc4\x97 dalyvaujamojo steb\xc4\x97jimo metod\xc4\x85 (etnografija). Funkcionalizmas, lyg antrin\xc4\x97 evoliucionizmo kritika, atmet\xc4\x97 spekuliacijas apie socialin\xc4\x99 evoliucij\xc4\x85 ir difuzionistin\xc4\xaf papro\xc4\x8di\xc5\xb3 i\xc5\xa1traukim\xc4\x85 i\xc5\xa1 j\xc5\xb3 socialinio konteksto._NEWLINE_XX a. 7-ajame de\xc5\xa1imtmetyje funkcionalizmas sulauk\xc4\x97 kritikos, kad neatsi\xc5\xbevelgia \xc4\xaf visuomenin\xc4\x99 raid\xc4\x85, istorij\xc4\x85. Kaip atsak\xc4\x85 \xc4\xaf funkcionalizm\xc4\x85, Maksas Glukmanas prad\xc4\x97jo Man\xc4\x8desterio mokykl\xc4\x85, telkusi\xc4\x85 d\xc4\x97mes\xc4\xaf \xc4\xaf socialin\xc4\x99 kait\xc4\x85. Evansas-Pri\xc4\x8dardas siek\xc4\x97 gr\xc4\x85\xc5\xbeinti \xc4\xaf funkcionalizm\xc4\x85 istorin\xc4\x99 perspektyv\xc4\x85._NEWLINE_XXI am\xc5\xbeiaus prad\xc5\xbeioje funkcionalizmas su i\xc5\xa1lygomis tebevyrauja Did\xc5\xbeiosios Britanijos etnologijoje, sociologijoje ir kituose socialiniuose moksluose.'